Det var en dyster aften for tre skoler i Vesthimmerlands Kommune torsdag. For et næsten enigt byråd besluttede at lukke Ranum, Vester Hornum og Ullits skole. Men sidstnævnte har ikke givet op endnu. Allerede på mandag afholder skolens forældre, elever og byens borgere et borgermøde i hallen i Ullits, hvor de skal drøfte torsdagens konsekvens - og fremtidige muligheder. - Vi inviterer alle, der har lyst til at sige noget, komme ud med frustrationer og komme med ideer, og så ser vi, hvad det bærer af sig, siger skolebestyrelsesformanden for Ullits Skole, Martin Rieks-Pedersen, der ikke vil afvise, at en friskole kan komme på tale. Friskole kan være på vej - Vi har rigtig gode trivselsmålinger på Ullits, vi har et lokalsamfund, der er gode til at bakke op om skolen, så det ville være rigtig ærgerligt, hvis ikke vi har en skole i fremtiden, siger Martin Rieks-Pedersen. Ullits Skole og LBO har på nuværende tidspunkt 74 elever - og det tal forventede flere i byrådet ville falde de kommende år, da det helt store tema i byrådssalen var et stort faldende børnetal. Over en periode på 10 år, forventer kommunen nemlig at have 550 færre skolebørn - og det var det helt store argument for skolelukningerne. Udover de tre skolelukninger, blev det også vedtaget, at skoler i fremtiden automatisk ville indstilles til lukning, hvis de over en periode på to år har under 75 elever. Ifølge skolebestyrelsesformanden på Ranum Skole, Winni Kristensen, er der knap så meget håb for en friskole i Ranum Skoles lokaler, da skolen allerede ligger tæt på to andre friskoler.

Referat:
Ullits Skole og LBO er en af de skoler, der skal dreje nøgle om næste sommer. Men måske er en redningsplan på vej.